Kreatiewe idees om jou slimfoon-apps te orden | Maroela Media
Vir die meeste van ons is 'n selfoon nie net meer 'n telefoon wat vir oproepe gebruik word nie. Dit is nou ook 'n toestel waarop jy musiek luister en na reekse op stromingsplatforms kyk, aanlyn inkopies en navorsing op die internet kan doen en, vir sommige, ook 'n digitale dagboek. Trouens, die kans is groot dat jy hierdie artikel op jou selfoon lees.
As jy ook soms oorweldig voel met die hoeveelheid apps op jou foon of die tyd wat dit neem om iets op te spoor, oorweeg dan 'n behoorlike skoonmaaksessie vir jou slimfoon: om van onnodige apps ontslae te raak, maar veral om dit wat jy wel gebruik op 'n slim manier te orden.
Hier is 'n paar kreatiewe idees om jou slimfoon-apps te herrangskik:
Eksperimenteer met tuisskerms
Een van die wonderlike dinge aan 'n slimfoon is die aanpasbaarheid van jou tuisskerm. As jy nie omgee om tussen tuisskerms te beweeg nie, kan jy verskeie tuisskerms skep en dan is dit ook nie nodig om jou apps in vouers te bêre nie. As jy 'n eenvoudiger benadering verkies kan jy al jou apps op een skerm en in vouers rangskik.
Mense wat 'n A-tot-Z-benadering verkies kan dit dalk oorweeg om apps alfabeties te orden. As jy nie vouers gebruik nie is dit maklik om die apps in jou foon se verstellings (settings) alfabeties te sorteer. Of jy kan 'n vouer vir elke alfabetletter skep en só jou apps rangskik.
Teks is nie die enigste opsie wanneer jy vouers benoem nie. Het jy al daaraan gedink om emoji's hiervoor te gebruik? Jy kan byvoorbeeld musieknote vir apps soos Spotify en Shizaam gebruik of geldnoot vir aanlyn bankdienste.
As jy nie wil hê dat die emoji alleen moet staan ​​nie, is 'n alternatief om emoji's met woorde te meng. Die moontlikhede hier is eindeloos.
Hoe jy jou foon vashou
Dink vir 'n oomblik aan hoe jy jou foon vashou en oorweeg dit om jou tuisskerm hiervolgens te rangskik. Dit is 'n vreemde manier om só aan die organisering van jou tuisskerm te dink. As jy meer geneig is om met een hand te werk, wil jy die apps wat jy die meeste gebruik, binne bereik van jou dominante duim hê.
As jy visueel ingestel is, kan jy jou vouers volgens kleure benoem. Ons weet almal dat Pinterest en YouTube hoofsaaklik 'n wit ikoon het en dat Facebook grotendeels blou is. Sodoende kan ons Facebook langs Twitter voeg.
Die visuele elemente van 'n app-ikoon is spesifiek ontwerp om maklik geïdentifiseer te word. Jou gedagtes assosieer kleure baie vinniger as swart-wit naamplaatjies, en kleure kan jou help om vinniger op jou foon te navigeer.
Vouers kan vir party mense te ingewikkeld wees, dan kan 'n tematiese benadering gevolg word. Met die tema-ry-metode word verwante apps bymekaar geplaas: elke ry apps op die skerm verteenwoordig 'n tema soos dagbeplanning wat dan kalenders, taaklyste of kennisgewings (reminders) bevat. Deur soortgelyke programme te groepeer kan jy maklik identifiseer na watter ry jy moet navigeer.
Waarvoor gebruik jy jou foon die meeste? Kyk jy na YouTube-video's? Luister jy na musiek? Lees jy daagliks nuus? As jy vouers met werk- of aksiewoorde soos "Soek", "Luister", "Koop", "Deel", "Fotografie", navigeer of lees, benoem, kan jy baie vinniger na die app spring waarna jy soek.